Ny konvoi på vei til Madaya
Når de er ankommer, starter forhandlingene om å slippe inn, slik det også var ved siste hjelpesending som ankom byen mandag denne uken. Sist gang tok det fire-fem timer fra ankomst til de slapp inn. – Konvoien til Madaya går samtidig med nye konvoier til de to andre beleirede byene Kefraya og Foua, opplyser landsjef for Norges Røde Kors i Syria, Ola Ulmo. De to sjia-landsbyene Foua og Kefarya er beleiret av opprørere som vil styrte president Assad, mens Madaya er beleiret av Assad-vennlige styrker.En fem år gammel jente ble evakuert med konvoien da den forlot Madaya natt til tirsdag. – Hun var kritisk syk og ble evakuert på stedet. Hun befinner seg nå på intensivavdelingen ved et sykehus i Damaskus, og tilstanden er fortsatt kritisk, forteller Ulmo. Han sier at det ble avdekket behov for evakuering av cirka 400 mennesker under utdelingen mandag, men at dette er noe som må forhandles frem. Les også: Innbyggerne forteller selv til VG – Vi håper det skal bli mulig. Mange er veldig underernærte og syke, sier han. Ulmo forklarer at de tre konvoiene prøver å komme frem til de tre byene omtrent samtidig.– Avtalen er at alle skal være fremme før noen slipper inn, slik at utdelingen skjer på likt i de tre byene, sier Ulmo. Avtalen som er inngått mellom de stridende partene som beleirer de tre byene, er skjør. Hjelpeorganisasjonene bak konvoiene, Røde Halvmåne, FN og Internasjonale Røde Kors ønsker å få slippe inn med jevnlige forsyninger til den hardt prøvede befolkningen. Fra oktober i fjor til januar i år slapp de ikke inn med hjelp i det hele tatt. – Dette er andre hjelpesending på en uke, og vi håper det kan bli flere, sier Ulmo. Selve distribusjonen av nødhjelp, mat og medisiner tok ca. to timer sist.Mandag ble det avdekket nye behov for særlig noen typer mat, medisiner og tepper. Korn og mel sto høyt på ønskelisten. – Vi planlegger og håper å få inn en sending til på søndag, forteller landsjef Ola Ulmo i Norges Røde Kors i Syria.
Cirka 40 biler med mat, medisiner og nødhjelp er torsdag ettermiddag fremme ved bygrensen til den beleirede byen Madaya.